google/wiki40b huggingface dataset:
Conon

Paavstiks saamine

Conon pühitseti paavstiks 21. oktoobrill 686, kui Bütsantsi eksarh Theodoros oli teda tunnustanud.
Kui paavst Johannes V suri 2. augustil 686, toetasid vaimulikud ülempreester Petrust, kuid Bütsantsi sõdurid toetasid preester Theodorust. Sõdurid okupeerisid San Stefano Rotondo kiriku ja takistasid vaimulikel sisenemist Lateraani basiilikasse.
Kui vaimulikud nägid, et nad ei suuda sõdurite meelt muuta, loobusid nad Petruse toetamisest ja tunnustasid kompromisskandidaadina Cononit, kes oli ka sõduritele vastuvõetav.

Suhted keisriga

Bütsantsi keiser Justinianos II saatis Cononile 17. veebruaril 687 kirja, milles teatas, et kõik Bütsantsi ametnikud olid tunnustanud III Konstantinoopoli oikumeenilise kirikukogu otsuseid. Samas märkis keiser, et Jumal oli ta (s.t. keisri) määranud "kiriku pärispatuta usu valvuriks."
Samuti vähendas keiser makse paavsti valdustes Lucanias ja Calabrias ning lasi vabastada maksuvõlgade tõttu kinni võetud talupojad.

Probleemid Sitsiilias

Conon määras diakon Constantinuse Siracusa valduste rektoriks ja andis talle tseremoniaalse sadulariide mappuli, mida võis kasutada vaid Rooma vaimulik.
Uue rektori haldamisviis tõi kaasa rentnike ülestõusu, mille tõttu Sitsiilia kuberner võttis Constantinuse kinni ja saatis maalt välja.

Ordinatsioonid

Conon ordineeris 16 piiskoppi, nende seas Iiri misjonäri Kiliani, kelle ta saatis misjoneerima Frangimaale.

Surm

Conon suri 21. septembril 687 Roomas ja maeti samal päeval Rooma Peetri kirikusse.
Tartu maarjalaat

Tartu maarjalaat on Tartus 1999. aastast saati septembrikuus toimuv laat, mis on saanud nime ussimaarjapäeva järgi. 
Maarjalaata peetakse Raekoja platsil, Küüni tänaval ja Kaubahoovi pargis. Eelkõige kaubeldakse sellel laadal talusaadustega, nagu aed- ja puuviljad, mesi, seened-marjad, kuid ka liha- ja pagaritooted, istikud, käsitöö ja kunst. Samuti esinevad laadal mitmesugused orkestrid, näiteks on maarjalaadal üles astunud Tartu Brass, puhkpilliorkester Tartu jts. kollektiivid. Viimastel aastatel osaleb maarjalaadal üle 300 kaupleja. Laata korraldab Tartu linn koostöös Tartu Turu ja Eesti Rahva Muuseumiga.
Teelehe-mosaiikliblikas

Teelehe-mosaiikliblikas (Euphydryas aurinia) on koerlibliklaste sugukonda kuuluv liblikas. Ta on Eestis arvatud III kaitsekategooriasse (2012).
Ta on kogu Eestis levinud, lokaalne, kuid mitte haruldane. Teda võib näha mai lõpust juuni keskpaigani.
Eestis esineb ka tema alamliiki Euphydryas aurinia estonica Pet.
Rolf Kasparek

Rolf Kasparek, hüüdnimega Rock'n'Rolf (sündinud 1. juulil 1961 Hamburgis), on saksa laulja, kes on üldiselt tuntud heavy metal bändi Running Wild laulja, kitarristi ja liidrina.
Kasparek asutas bändi juba 1976. aastal, olles alles 15-aastane. Esialgu kandis see nime Granite Heart, kuid 1979. aastal valis ta Judas Priesti hittloo järgi uueks nimeks Running Wild. 1980. aastatel tõusis Kasparek koos bändiga Saksa heavy-maailma tippu, leiutades pirate metal'i ehk piraaditeemalise speed/power metali. Ent 1990. aastatel tekkisid bändis tõsised sisevastuolud ning teised liikmed lahkusid, mistõttu Running Wild muutus sisuliselt Kaspareki sooloprojektiks. Seda jätkas ta kuni 2009. aastani, mil Running Wild pärast viimast kontserti festivalil Wacken Open Air oma tegevuse lõpetas.
Aleksandr Arhipenko

Aleksandr Arhipenko (ka Archipenko; 30. mai 1887 – 25. veebruar 1964) oli Ukrainast pärit kujur ja litograaf.
Kubismist lähtudes lõi ta metallist, pleksklaasist ja muudest materjalidest kompositsioone ning katsetas skulptuuri ja maali sünteesi.
Kaltsiumkloriid

Kaltsiumkloriid on soolade klassi kuuluv kaltsiumi ja kloori ühend, keemilise valemiga CaCl₂.
Kaltsiumkloriid on valge kristalne aine, mida tänu hügroskoopsusele kasutatakse ainete kuivatamiseks. Kaltsiumkloriidi vesilahused külmuvad madalatel temperatuuridel (20%-line –18,6 °C ja 30%-line –48 °C juures) ning neid sobib kasutada jää ja tolmu tõrjeks sõiduteedel.
Veevaba kaltsiumkloriidi omadused: tihedus 2,15 g/cm³, sulamistäpp 772 °C, keemistäpp 1935 °C, 100 grammis vees lahustub 59,5 g (0 °C), 74 g (20 °C) ja 159 g (100 °C). Seob kergesti vett, andes kristallhüdraadid, mistõttu tuleb ainet säilitada tihedalt suletud nõus.
Annelie Ehrhardt

Annelie Ehrhardt (sündinud 18. juunil 1950 Ohrslebenis) on endise Saksa DV naiskergejõustiklane (100 m tõkkejooks)

Maailmarekordid

12,5 15. juuni 1972 Potsdam
12,3 22. juuli 1973 Dresden

Elektrooniline ajavõtt
12.59 8. september 1972 München
Juhkentali mõis

Juhkentali mõis (saksa keeles Joachimsthal; ka Joaoru mõis) oli Joala mõisa kõrvalmõis Vaivara kihelkonnas Virumaal.
Selja algkool

Selja algkool oli algkool Pärnu maakonnas Tori vallas Selja külas.
Kool asutati 1857. 1941 sai kooli nimeks Selja mittetäielik keskkool. 1976 kool suleti. 1992 kool taasavati Selja algkoolina.
Eesti suursaadik Tais

Eesti suursaadik Tais on Eesti volitatud suursaadik Tais. Suursaadik resideerib Pekingis.
Salvador Allende

Salvador Guillermo Allende Gossens (26. juuni 1908 Valparaíso – 11. september 1973 Santiago) oli Tšiili poliitik, aastatel 1970–1973 Tšiili president.
Salvador Allende sündis kõrgklassi perekonnas. Tema suguvõsa liikmed olid olnud poliitiliselt aktiivsed. Tema vanaisa oli olnud Tšiili vabamüürlaste suurmeister ja Salvador Allende oli vabamüürlane juba enne Teist maailmasõda.Salvador õppis Valparaísos keskkoolis. Teismelisena mõjutas tema kujunemist itaalia päritolu anarhist Juan De Marchi, kelle kingsepatöökojas ta pärast kooli aega veetis. 
Aastal 1933 lõpetas ta Tšiili Ülikooli arsti diplomiga.
Aastal 1933 sai temast üks Tšiili Sotsialistliku Partei asutajaid ning 1936 üks Rahvarinde asutajaid. 
Alates 1937. aastast oli ta Rahvuskongressi liige. Allende juhtis 1938. aastal Rahvarinde valimiskampaaniat ning pärast võitu valimistel loobus oma kohast kongressis ja temast sai tervishoiuminister. Selles ametis oli ta aastatel 1939–1942. 
Aastatel 1945–1970 oli Allende senaator, 1966–1969 senati esimees.
Ta kandideeris presidendiks 1952, 1958 ja 1964 ning sai vastavalt 5,4; 28,5 ja 38,6 protsenti häältest.  
Salvador Allende püüdis ühendada riigi vasakjõude. Aastal 1970 valitigi ta vasakparteisid ühendava Rahvaühtsuse Rinde kandidaadina presidendiks. Ta sai 36,2 protsenti häältest ning võitis endist presidenti Jorge Alessandrit, kes sai 34,9 protsenti häältest.
Salvador Allende oli esimene demokraatlikult valitud marksistist riigipea Ladina-Ameerikas. Presidendina edendas ta suhteid Nõukogude Liiduga, riigistas ettevõtteid, sealhulgas Ameerika Ühendriikide kaevandusi ning jätkas oma eelkäija Eduardo Frei Montalva alustatud maareformi teostamist. Allende majanduspoliitika viis riigi kaosesse, SKP langes, defitsiidiks sai peaaegu kõik (inimesed olid sunnitud tõusma juba kell viis hommikul leivajärjekorda asumiseks).
1971. aasta oktoobris anti Poliitbüroo korraldusel Allendele 30 000 dollarit ja kaks ikooni, mille väärtus oli 150 rubla
Märtsis 1973 toimunud üldvalimistel said Allende pooldajad 44% ja opositsioon 56% häältest. Juri Andropovi hinnangul ei oleks ka rahaline laen Allendet päästnud
11. septembril 1973, kui Augusto Pinocheti korraldatud ja USA poolt toetatud sõjaväelise riigipöörde käigus presidendipalee vallutati, pidas Salvador Allende raadios hüvastijätukõne ning sooritas seejärel enesetapu.

Isiklikku

Aastal 1940 abiellus Salvador Allende Hortensia Bussiga. Neil sündis kolm tütart. Ka tütardest Beatrizist ja Isabelist said poliitikud.
Kirjanik Isabel Allende on Salvador Allende nõo tütar.
Joe Gans

Joe Gans (25. november 1874 – 10. august 1910) oli USA profipoksija.
Joe Gans oli esimene neegrist maailmameister poksis. Ta oli aastatel 1902 kuni 1908 kergekaalus maailmameister.
Gansi tiitlikaitsmine 3. septembril 1906 Nevadas on poksiajaloo kõige kauem kestnud tiitlimatš, mis kestis 42 raundi. Gans võitis siis Oscar Nelsoni.
Maret Järv

Maret Järv (sündinud 17. detsembril 1951) on meditsiinitöötaja, tervisedendaja ja omavalitsustegelane.

Haridus

Lõpetas 2005. aastal Tallinna Ülikooli.
Ta on läbinud Eesti Punase Risti esmaabiõpetaja koolituse ja saanud tunnistuse, mis annab õiguse läbi viia esmaabi kursuseid.

Töö

Maret Järv töötab Vigala Tervisekeskuse Vana-Vigala osakonna pereõena ning õpetab Vana-Vigala Tehnika- ja Teeninduskoolis esmaabi ning tööohutuse ja töötervishoiu aineid.
2012. aastal oli ta Rapla maavalitsuse aasta tervisedendaja tiitli nominent.

Osalemine kohaliku omavalitsuse poliitikas

Maret Järv on osalenud kandidaadina kohaliku omavalitsuse valimistel alates 1993. aastast. Ta on olnud Vigala valla volikogu liige aastatel 1993–1999, 2000–2002 ja alates 2009. aastast käesoleva ajani. 1993. ja 1996. aastal valiti ta Vigala vallavolikogu liikmeks kohaliku valimisliidu "Koduvald" nimekirjas. 1999. aasta kohaliku omavalitsuse valimistel kandideeris ta kohaliku valimisliidu "Koostöö Vigala arenguks" nimekirjas ja ei osutunud valituks, kuid pääses volikogu liikmeks 2000. aastal asendusliikmena. 2002. aasta kohaliku omavalitsuse valimistel ta ei kandideerinud. 2005. aasta valimistel kandideeris ta Eestimaa Rahvaliidu nimekirjas, kuid ei osutunud valituks. 2009. aasta valimistel kandideeris ta valimisliidu "Vigalal Pole Viga" nimekirjas ja ei osutunud valituks, kuid pääses volikokku asendusliikmena. 2013. aasta valimistel kandideeris ta valimisliidu "Vigala Väega Värk" nimekirjas ja ei osutunud valituks, kuid pääses taas volikokku asendusliikmena.
Ta on Vigala valla volikogu sotsiaal- ja tervishoiukomisjoni esimees.
Richard Dawkins

Elulugu

Clinton Richard Dawkins sündis 1941. aastal Keenias Nairobis. Tema isa Clinton John Dawkins oli farmer ja endine sõdur. Dawkinsi vanemad olid pärit jõukast keskklassist. Nad olid mõlemad huvitatud loodusteadustest ning noore Richardi küsimustele vastasid nad teaduslikelt alustelt lähtudes.
Dawkinsi sõnul kasvatati teda "tavaliste anglikaani väärtuste järgi". Siiski hakkas ta juba umbes üheksa-aastasena Jumala olemasolus kahtlema. Hiljem tema usk taastus. Teda veenis teleoloogiline jumalatõestus. Ometi kahtles ta anglikaani kiriku tavades, arvates, et need on pigem absurdsed ja rohkem seotud moraalinormide dikteerimise kui Jumalaga. Tema religioossed eelistused muutusid taas, kui ta oli 16-aastane: ta tundis, et evolutsioon suudab seletada elu keerulisust puhtalt materiaalses mõistes, seega ei olnud disainer (Jumal) tema jaoks enam vajalik.
1967. aastal abiellus ta Marian Stampiga, kuid lahutas temast 1984. aastal. Samal aastal abiellus ta uuesti – seekord Eve Barhamiga, kellega nad olid samal aastal tütre, Juliet Emma Dawkins'i, saanud. Abielu Barhamiga ei kestnud kaua ja 1992. aastal abiellus Dawkins enda töökaaslase tuttava Lalla Wardiga.

Vaated

Oma vaadete poolest on Dawkins neodarvinist. Ta leiab, et eluslooduse adaptiivne evolutsioon on üksnes replitseeruvate geenide loodusliku valiku tulemus.
Nii tema evolutsioonialaseid kui ka religiooni puudutavaid seisukohti on teravalt kritiseeritud. Üks tema tuntumaid oponente on olnud Stephen Jay Gould.
Toila-Oru park

Toila-Oru park (ka Oru park) on park endisaegse Oru lossi ümber. Pargi kaitseks on tänapäeval moodustatud Oru pargi maastikukaitseala.
Pargi suurus oli algul umbes 100 ha. Suur osa sellest oli kujundatud looduslikus stiilis. Pargi ehitustöödel osalesid paljud kohalikud talupojad. Lossi ja pargi ehitamise väidetav kogumaksumus oli 5 miljardit kuldrubla.
Alexandru Xenopol

Alexandru Dimitrie Xenopol (23. märts või 24. märts 1847 Iași – 27. veebruar 1920 Bukarest) oli rumeenia ajaloolane ja ajaloofilosoof.
Ta oli 1883. aastast Iași ülikooli professor, 1895. aastast Rumeenia Akadeemia liige.
Ta oli ajaloolasena positivist, poliitilistelt vaadetelt liberaaldemokraat. Temalt pärineb esimene rumeenlaste ajaloo koondkäsitlus. Teda loetakse Nicolae Iorga järel suurimaks rumeenia ajaloolaseks.
Jüri Ant

Jüri Ant (sündinud 4. augustil 1939) on Eesti ajaloolane.
Ant on uurinud Eesti Vabariigi sisepoliitikat (kuni 1940. aastani), Kominterni ja Eestimaa Kommunistliku Partei ajalugu ning 1920. ja 1940. aastate sündmusi Eestis. Ant oli pikka aega Tartu Ülikooli õppejõud, praegu on ta emeriitprofessor.
Ant oli üks Õpetatud Eesti Seltsi taasasutajatest 26. aprillil 1988.
Branko Lazić

Karjäär

2011. aastal sõlmis Lazić üheaastase lepingu Belgradi Crvena Zvezdaga. 2012. aasta 10. augustil pikendas ta seda kolme aasta võrra. 2015. aastal sõlmis ta klubiga uue, kaheaastase lepingu.
7. veebruaril 2017 tõusis ta Crvena Zvezda särgis peetud mängude koguarvu poolest kõigi aegade kolmandaks, möödudes Vuk Radivojevićist ja Dragiša Vučinićist.
Boriss

Boriss (vene Борис) on venepärane mehenimi.
2018. aasta seisuga oli see Eestis esinemissageduselt 184. mehenimi. 1. jaanuari 2018 seisuga oli Eestis eesnimi Boriss 882 mehel.
Phill Niblock

Phill Niblock (sündinud 2. oktoobril 1933) on Ameerika Ühendriikide helilooja, helikunstnik, fotograaf, dokumentalist ja videokunstnik ning ühenduse Experimental Intermedia direktor. Teda peetakse minimalismi üheks teerajajaks 20. sajandi muusikas.
Niblock on tuntud oma eksperimentaalse heliloomingu poolest, milles ta kasutab eelsalvestatud heli ja mikrotonaalseid intervalle. Sünteesitud helile eelistab ta akustiliste ja elektroakustiliste instrumentide mitmekihilisi seadeid. Kontserte rikastab Niblock kaadritega oma videofilmidest.
Hoolimata oma kõrgest east lööb Phill Niblock tänaseni kaasa New Yorgi muusikaelus. Teadaolevalt pole Eestis Niblocki loomingut seni avalikult ette kantud.
Kaljo West

Kaljo West (ka Kalju Vest; 17. oktoober 1924 Narva – 31. jaanuar 2008 Tallinn) oli eesti flöödimängija ja muusikapedagoog.
Teise maailmasõja ajal võitles West 20. Eesti Relvagrenaderide SS-diviisi koosseisus õhutõrjekahuri ülemana Narva lahingus ning hiljem Sinimägedes. 
Hiljem sai temast üks Eesti tunnustatumaid flötiste. Ta mängis aastail 1957–1982 Eesti Riiklikus Sümfooniaorkestris, õpetas aastakümneid Georg Otsa nimelises muusikakoolis ja asutas 1960. aastate teisel poolel vanamuusikaansambli Antiqus ning 1970. aastate alguses Otsa-nimelises muusikakoolis flöödiansambli. 
Eesti iseseisvuse taastamise järel osales West Teise maailmasõja veteranide ühingute tegevuses. Oli Eesti Relvagrenaderide Diviisi Veteranide Ühenduse juhatuse esimees. Ta oli ka Mehikoorma ausamba idee autor.
Marija Hitrikova

Marija Hitrikova (vene keeles Мария Владимировна Хитрикова; 28. juuli 1990 Dnipropetrovsk (Dnipro)  – 2. märts 2012 Elbrus) oli Ukraina alpinist ja skyrunning'u tippsportlane.
Ta oli alpinismi imelaps. 21-aastaselt oli ta mägironijana tõusnud kahe üle 8000 m kõrguse mäe tippu.
Skyrunning'us on ta tulnud aastatel 2009–2010 Elbruse nõlvadel peetud kolmel rahvusvahelistel võistlusel esikolmikusse.
2012. aastal oli ta Dniprovski rahvusülikooli 4. kursuse üliõpilane.

Alpinism

Ta hakkas mägironimist harrastama väga noorelt. 12-aastaselt ronis ta Elbruse nõlval, 16-aastaselt jõudis ta seitsmetuhandelise Lenini tippu.
Ta on tulnud Ukraina meistrivõistlustel alpinismis kõrgtõusude kategoorias kolmel korral esikolmikusse. 
22. juulil 2011 tõusis ta koos Poola alpinisti Aleksandra Dzikiga Gasherbrum II (8034 m) tippu. Mõlema noore naismägironija karjääri jooksul oli see esimene kaheksatuhandeline. Samal aastal tõusis ta veel teiselegi Gasherbrumi mäemassiivis asuvale kaheksatuhandelisele. Mõlemad tipputõusud sooritas 21-aastane alpinist lisahapnikku kasutamata. Selle saavutuse eest nomineeriti ta 2011. aastal Venemaa alpinismiauhinna Terasingel saamiseks (auhinna saajate ringi kuuluvad SRÜ riikide alpinistid). 
Ta oli meistrikandidaat alpinismis.

Hukkumine

2012. aasta veebruaris-märtsis tegutses ta mägigiidina Elbrusel. Ta oli kolmest alpinistist koosneva grupi tõusujuht. 2. märtsil tipult laskumisel halvenenud ilmaoludes eksis grupp õigelt teelt ja jäi kadunuks 5200 meetri kõrgusel. Üks grupi liige õnnestus päästjatel elusalt alla tuua ööpäev hiljem. Marija Hitrikova surnukeha leiti hiljem 4700 meetri kõrguselt.

Isiklikku

Ka tema vanemad on alpinistid. Isa Vladimir Hitrikov võttis osa 1990. aastal NSV Liidu Lhotse ekspeditsioonist, ema Jelena Hitrikova on tõusnud kahele seitsmetuhandelisele.
Rohe-tilksamblik

Rohe-tilksamblik (Biatoridium monasteriense) on samblik.
Ta on Eestis arvatud II kaitsekategooriasse (seisuga 2012).
Teda leidub vähemalt neljas kasvukohatüübis: angervaksa, naadi, sõnajala ja kuukressi kasvukohatüübis .
Jabara mõis

Jabara mõis ehk Jabara kõrvalmõis (saksa keeles Jabbaro) oli mõis Virumaal Lüganuse kihelkonnas. Nüüdisajal jääb mõis Ida-Viru maakonna Lüganuse valla maadele.
Jabara mõis oli Püssi mõisa kõrvalmõis.

Pärimus

Jabara mõisa maadel olnud kirstukujuline kivi. Üks rootslane, kes suvitas mölder Lehtmetsa juures, olevat koos möldriga kaevanud kivi alt välja aardekasti.
Aitsra mõis

Aitsra mõis (saksa keeles Adscher) oli Ala mõisa kõrvalmõis Helme kihelkonnas Viljandimaal. Nüüdisajal jääb mõis Valga maakonda Tõrva valda.
Ferg Myrick

Ferg Myrick (sündinud 17. juunil 1991) on USA korvpallur. Ta mängib Valga Maks ja Mooritsa klubis 2014. aastast.
Ta on pärit Philadelphiast. Ta õppis New Hampshire'i ülikoolis.
Telegramm

Telegramm on telegraafside kaudu edastatav sõnum, mis viiakse lõpuks saajale kätte tekstilisel kirjalikul kujul.
Telegraafioperaator saab edastamiseks mõeldud sõnumi suuliselt või kirjalikult ning edastab selle koodi kasutades pika maa taha. Sihttelegraafi operaator teisendab koodi kirjalikuks tekstiks ja see viiakse saajale kätte, tihti käsipostiga.
Enne kaugekõne võimaluste laiemalt kättesaadavaks muutumist oli telegramm väga populaarne ja tihti ainus viis kiireloomuliste sõnumite edastamiseks pika maa taha.
Telegrammis kasutati ainult suurtähti. Täpitähti kasutada ei saanud, mistõttu oli Ä asemel kasutusel AE, Õ ja Ö asemel OE ning Ü asemel UE ja sõnum oli raskesti loetav. Nii näiteks jõudis õnnesoov "Palju õnne sünnipäevaks!" telegrammi adressaadini kujul "PALJU OENNE SUENNIPAEVAKS!".
Rogalandi vapp

Rogalandi vapp on Norra maakonna Rogalandi vapp.
See on kasutusel 1974. aastast.
Sellel kujutatakse vana kivist risti Solas, mis püstitati Erling Skjalgssoni mälestuseks pärast tema surma 1028. aastal.
Selles artiklis on kasutatud ingliskeelset artiklit en:Rogaland seisuga 19.04.2009.
Voldemar Lepperk

Voldemar Lepperk (8. jaanuar 1913 Tallinn – 24. jaanuar 1986 Tallinn), oli eesti kergejõustiklane, sõudja ja spordikohtunik.
Õppis Jakob Westholmi Gümnaasiumis, lõpetas Tallinna kolledži. 
Käis koolivendade Ruudi Toomsalu ja Aksel Kuuse mõjutusel 1929 Kadriorus A. Rooseste-Rosenbergi kergejõustikukursustel ning osales Tallinna poistekoondises Helsingi, Pärnu ja Tartuga peetud linnavõistlustel. Võimlas püramiidide õppimisel kukkus ja vigastas end, mistõttu sportimine katkes. 
Mobiliseeriti 1941 Punaarmeesse, osales radistina Velikije Luki lahinguis. Repressiooniohvrina sattus Eesti laskurkorpusest vangilaagrisse.

Isiklikku

Spordikohtunikud on olnud ka tema pereliikmed:
abikaasa Alice Lepperk (1913 – 1995), 1965 vabariiklik kategooria, 2229 võistlust.
poeg Aarne Lepperk (1937–2000), 1965 vabariiklik kategooria.
tütar Ene Lepperk, hiljem Järvsalu (sündinud 1949), 1969 vabariiklik kategooria
Selja mõis

Selja mõis (saksa keeles Gut Selgs, varasem nimi Tolsburg) oli rüütlimõis Virumaal Haljala kihelkonnas, mõisasüdamega praeguse haldusjaotuse järgi Lääne-Viru maakonna Viru-Nigula valla Selja külas.
Selja mõis on rajatud 15. sajandil. Selja mõisale kuulusid Selja, Rutja, Karepa ja Toolse küla maad.
16. sajandi teisel poolel (1582. aastast) oli mõisa omanik William Ruthven. 17. sajandi alguses oli mõis poolakate, seejärel rootslaste valduses. 1617. aastal läänistati mõis Hermann Wrangellile, 1625. aastal Hans Wrangellile. 18. sajandi alguses oli mõisa omanik Lugaži vabahärra Jürgen Gustav Wrangel, kes 1723. aastal loovutas mõisa oma vennapojale Carl Johann von Wrangellile. 1726. aastast kuulus Selja mõis Löwenwolde aadlisuguvõsale, mõisa omanikuks oli Karl Gustav von Löwenwolde. 18. sajandi keskpaigast (vähemalt alates 1750) oli mõis Rennenkampffide aadlisuguvõsa omanduses. 1861. aastal päris mõisa Otto Wilhelm Edler von Rennenkampff. 1864. aastal pantis ta mõisa John Carl Girard de Soucantonile, kes sai mõisa omanikuks 1867. aastal. Mõis kuulus Girard de Soucantonide aadlisuguvõsale kuni võõrandamiseni 1919. aastal. Viimane mõisnik oli John Carl Girard de Soucantoni poeg Gustav John Edmund Girard de Soucanton.
Mõisa peahoone oli kahekorruseline paekivihoone, ehitatud tõenäoliselt 18. sajandi teises pooles. Peahoone on lagunenud, säilinud on hoone vare. Mõisakompleksil oli palju kõrvalhooneid: ait, tall, aednikumaja, valitsejamaja, kuivati, saun, viinavabrik, laut, rehi, tuulik ja majandushoone. Ka kõrvalhooned on halvas olukorras või hävinud. Mõisa ümber on keskmise suurusega park, osaliselt piiratud paekivimüüriga.
Heinrich Homann

Heinrich Homann (6. märts 1911 Bremerhaven – 4. mai 1994 Berliin) oli Saksamaa sõjaväelane (major) ja poliitik.
Ta astus 1933. aastal Saksa Rahvussotsialistliku Töölispartei liikmeks. 1943. aastal langes ta Stalingradi lahingus sõjavangi, pärast ümberkasvatamist naasis Saksamaale ja astus Saksamaa Rahvusdemokraatlikku Parteisse, oli selle esimees aastail 1972–1989.
Petäjävesi vald

Külad

Heikkilänperä, Kintaus, Kuivasmäki, Kukkaro, Metsäkulma, Pengerjoki, Töysänperä, Ylä-Kintaus
Piimaühingute Keskliit "Võieksport"

Piimaühingute Keskliit "Võieksport" oli Eestis aastatel 1936–1940 tegutsenud keskliit, mis keskendus või ekspordile Eestist.
Keskliidu eelkäija oli 1911–1936 tegutsenud Piimaühingute Keskühing "Estonia", kellel erinevalt "Võiekspordist" ei olnud Eestist või väljaveo ainuõigust.
Näiteks aastal 1937 eksportis keskliit 13 180 tonni võid, mis rahalises väärtuses oli 22,5 mln krooni. Eesti koguekspordist moodustas see üle viiendiku. Peamised sihtriigid olid Inglismaa (62,7%) ja Saksamaa (36,9%).
Oobolusliivakivi

Oobolusliivakivi ehk oobolusfosforiit on fosforiit, mis kujutab endast käsijalgsete karbipoolmete ja nende osakeste kuhjumit kvartsliivas.
Nimi tuleneb käsijalgsete perekonna Obolus nimest.
Käsijalgsete kodade tükid sisaldavad 35-38% P₂O₅. (Maapõueseaduses loetakse fosforiidiks kivimit, milles P₂O₅ keskmine sisaldus on vähemalt 6,0%.)
Julius Schreider

Juli Anatoljevitš Schreider (Юлий Анатольевич Шрейдер; 28. oktoober 1927 Dnepropetrovsk – 24. august 1998) oli juudi päritolu Vene matemaatik, küberneetik, semiootik ja filosoof. 
Muuhulgas tutvustas ta koos Sergei Meieniga kirjutatud artiklites Aleksandr Ljubištševi vaateid.
J. Schreider käis korduvalt Eestis, ta oli 1978. aastal Tartus toimunud konverentsi "Bioloogia ja lingvistika" üks põhiesinejaid.
Harald Keres

Harald Keres (15. november (vkj. 2. november) 1912 Pärnu – 26. juuni 2010 Tartu) oli eesti füüsik, akadeemik.

Isiklikku

Harald Kerese vend oli tuntud maletaja Paul Keres.
Harald Kerese abikaasa oli pediaater Leida Keres (1916–2003); lapsed: füüsikud Sirje Keevallik (sündinud 1943) ja Piret Kuusk (sündinud 1947).
Lucas Moura

Koondisekarjäär

Debüüdi Brasiilia rahvuskoondises tegi ta 27. märtsil 2011 sõprusmängus Šotimaa vastu.
Esimese värava lõi ta koondise särgis 28. septembril 2011 mängus Argentina vastu.
2012. aasta suveolümpiamängudel võitis ta Brasiilia võistkonnaga hõbemedali.
Brasiiliat on ta koondises esindanud 2011. aasta Copa Américal, 2013. aasta FIFA konföderatsioonide karikavõistustel ja 2016. aastal Copa América Centenario.
Väike-Belt

Väike-Belt (taani keeles Lillebælt) on Taani väin, mis ühendab Kattegatti Beldi merega ja eraldab Fyni saart Jüüti poolsaarest. 
Väina laius 700 meetrit. Sügavus 13 meetrit, kuid kitsuse ja käänulisuse tõttu väin suurtele laevadele hästi ei sobi. Väina ületab kaks silda.